Diari Oficial de la Generalitat Valenciana


Sumari del DOGV 6456, del 09-02-2011 (2011/1388)

RESOLUCIÓ de 7 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre el Ministeri d'Educació i la Generalitat per al finançament de places públiques del primer cicle d'Educació Infantil en el marc del Pla Educa3. Any 2010.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6456

Data del DOGV
:   09-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1388


Data del document
:   07-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 7 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre el Ministeri d'Educació i la Generalitat per al finançament de places públiques del primer cicle d'Educació Infantil en el marc del Pla Educa3. Any 2010.  
 [2011/1388]  
El Ministeri d'Educació i la Generalitat han suscrit, després de la tramitació prèvia reglamentària, el 29 de desembre de 2010, el Conveni de col·laboració per al finançament de places públiques del primer cicle d'Educació Infantil en el marc del Pla Educa3. Any 2010.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0096/2011, i que figura com a annex d'esta resolució.  
València, 7 de febrer de 2011.- La directora general del Secretariat del Consell: Mª Teresa Lleó Alonso.  
Conveni de col·laboració entre el Ministeri d'Educació i la Generalitat de la Comunitat Valenciana per al finançament de places públiques del primer cicle d'Educació Infantil en el marc del Pla Educa3. Any 2010.  
Madrid, 29 de desembre de 2010  
Reunits  
D'una part, Ángel Gabilondo Pujol, com a ministre d'Educació, en virtut del Reial Decret 556/2009, de 7 d'abril (BOE 7 d'abril), i fent ús de la competència establida en la disposició addicional tretze de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
D'una altra part, Alejandro Font de Mora Turón, conseller d'Educació, en virtut del Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell (DOCV 29 de juny de 2007), en representació del Consell de la Comunitat Valenciana.  
Es reconeixen que tenen la capacitat per a formular este conveni.  
Exposen  
Que l'article 27 de la Constitució Espanyola establix el dret de tots a l'educació i assigna als poders públics l'obligació de garantir este dret. Per la seua banda, l'article 9 de la Llei Orgànica 2/2006, de 3 de maig, d'Educació, establix que l'estat ha de promoure programes de cooperació territorial amb el fi, entre altres, d'aconseguir objectius educatius de caràcter general i contribuir a la solidaritat interterritorial i a l'equilibri territorial en la compensació de desigualtats. L'article 11 d'eixa llei assigna a l'estat l'obligació de promoure accions destinades a afavorir que tots els alumnes, i per tant les famílies, puguen triar les opcions educatives que desitgen amb independència del seu lloc de residència.  
Que l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, disposa en l'article 53 que correspon a la Generalitat de la Comunitat Valenciana la competència de desplegament legislatiu i execució de l'ensenyança en tota la seua extensió, nivells i graus, modalitats i especialitats, d'acord amb el que disposa l'article 27 de la Constitució i lleis orgàniques que, conforme a l'apartat 1 de l'article 81 d'esta, el despleguen, i sense perjuí de les facultats que atribuïx a l'estat l'article 149.1.30a i de l'alta inspecció per al seu compliment i garantia.  
Que l'article 15.1 de la Llei Orgànica 2/2006, de 3 de maig, d'Educació, establix que les administracions públiques han de promoure un increment progressiu de l'oferta de places públiques en el primer cicle d'Educació Infantil, establint, a més, les polítiques de cooperació entre estes i amb altres entitats per a assegurar l'oferta educativa en este cicle. Per a facilitar la participació d'altres administracions públiques s'al·ludix en eixe mateix article a la necessitat d'establir condicions de participació en esta oferta educativa, entre altres, de les corporacions locals.   
Que si en totes les etapes educatives l'educació és una tasca compartida almenys per les famílies i els centres docents, entre els zero i els tres anys el paper de les famílies és qualitativament i quantitativament major, de manera que l'atenció educativa que proporciona el primer cicle de l'Educació Infantil ha de considerar-se complementària a l'atenció parental. L'Educació Infantil respon també a la necessitat de conciliar la vida familiar i laboral dels pares i mares en la mesura que l'acció educativa està així mateix associada a tenir cura de les criatures.  
Que, una vegada completada l'oferta d'escolarització de xiquets de 3 a 6 anys en el segon cicle d'Educació Infantil, és objectiu comú d'ambdós parts l'augment en l'oferta de places públiques del primer cicle, de manera que s'atenga la demanda creixent d'este període educatiu.  
Que la posada en marxa d'Educa3 ha comportat la firma de convenis de col·laboració entre el Ministeri d'Educació i les comunitats autònomes per al finançament de places públiques del primer cicle d'Educació Infantil en 2008 i 2009. Així i tot, la cobertura és encara insuficient per a respondre a les demandes de la societat espanyola actual.   
Que el Ministeri d'Educació continua l'aplicació del Pla d'impuls de l'Educació Infantil Educa3. Per al seu finançament, els Pressupostos Generals de l'Estat de 2010 incorporen un crèdit específic de 100 milions d'euros per a la creació de places públiques del primer cicle d'Educació Infantil. En compliment del que establix l'article 86.2 de la Llei General Pressupostària, en la reunió de la Comissió General de la Conferència Sectorial d'Educació, celebrada el dia 9 de febrer de 2010, es van acordar els criteris de distribució d'este crèdit entre les comunitats autònomes. Per la seua banda, el Consell de Ministres, en la seua reunió del dia 30 de març de 2010, va aprovar els esmentats criteris, així com els compromisos financers amb cada comunitat autònoma que es deriven de la seua aplicació.   
Conseqüentment amb tot l'anterior, el Ministeri d'Educació i la Generalitat de la Comunitat Valenciana amb l'aprovació prèvia de la Comissió Delegada del Govern per a Política Autonòmica, subscriuen este conveni per a l'execució d'estos programes d'acord amb les següents  
Clàusules  
Primera. Objecte del conveni  
Constituïx l'objecte d'este conveni l'establiment dels mecanismes de col·laboració necessaris entre el Ministeri d'Educació i la Generalitat de la Comunitat Valenciana, d'acord amb les especificacions que s'hi contenen, per a cofinançar la creació de places escolars públiques del primer cicle d'Educació Infantil en l'àmbit territorial de l'esmentada comunitat autònoma.  
Segona. Creació de places d'Educació Infantil  
El crèdit transferit es destinarà a la construcció d'escoles d'Educació Infantil públiques. El Ministeri d'Educació i la Generalitat de la Comunitat Valenciana subscriuran una addenda a este conveni amb la relació de les escoles infantils la construcció de les quals es finança. En tots els casos, l'actuació ha de donar lloc a l'increment en l'oferta de places que s'indica en esta addenda.  
En la determinació de les places escolars que s'hagen de crear com a conseqüència de l'aplicació d'este pla es consideraran de forma prioritària els criteris d'atendre la demanda de places per a xiquets de dos anys i respondre a necessitats derivades de la situació laboral de pares i mares.   
Tercera. Caràcter públic de les places creades  
El caràcter públic de les places escolars estarà determinat per la titularitat de les instal·lacions i del servici i pel finançament del funcionament de l'escola infantil. En particular:  
- El funcionament de les places creades ha de finançar-se parcialment o totalment per les administracions. El finançament parcial serà d'almenys un terç del cost total.  
- L'oferta de places ha de ser oberta a tota la població, aplicant-se els criteris d'admissió establits amb caràcter general per als centres sostinguts amb fons públics.  
- Les places que es creen han de ser de titularitat pública vinculades a l'administració de què depenguen.  
Per a la creació de centres dependents d'ajuntaments, comarques, diputacions o mancomunitats de municipis es podran subscriure els corresponents convenis a què es referix l'article 15.1 de la Llei Orgànica 2/2006, de 3 de maig, d'Educació.   
Quarta. Requisits mínims  
Les places escolars que es creen a través d'esta via seran per a impartir ensenyances d'Educació Infantil i han d'ajustar-se al que establix la normativa bàsica per a esta etapa. En particular, els centres creats han de passar a formar part de centres inscrits en el Registre Estatal de Centres Docents No Universitaris.   
Les instal·lacions, espais, equipaments i les plantilles dels professionals que atenguen els xiquets per grup en les places creades com a conseqüència de l'aplicació d'este pla hauran d'ajustar-se a les característiques mínimes que s'arrepleguen en la normativa vigent.   
Quinta. Publicitat de les actuacions  
La Generalitat de la Comunitat Valenciana farà pública, a través dels corresponents mitjans oficials, l'aplicació pressupostària destinada a cofinançar la construcció dels centres objecte d'este conveni, així com la distribució definitiva del crèdit aprovat per la comunitat autònoma.   
La Generalitat de la Comunitat Valenciana es compromet a fer pública l'aportació de l'estat en informacions, convocatòries públiques, convenis amb altres institucions i cartells informatius d'obra, així com a mantindre esta informació en lloc públic visible dels centres que hagen sigut construïts o ampliats durant almenys deu anys.  
Sexta. Termini d'execució  
Les escoles infantils a què es referix este conveni de col·laboració han d'estar en funcionament en el termini de dos anys a partir de la firma.  
Sèptima. Aportacions econòmiques  
El Ministeri d'Educació aportarà la quantitat d'64.700.068 euros per al finançament de la construcció i l'equipament de les escoles infantils a la Comunitat Valenciana, en els termes fixats en este conveni, amb càrrec a l'aplicació pressupostària 11.68.944V.519.38 dels vigents pressupostos generals de l'Estat. Esta quantitat ha de donar lloc a la creació d'un nombre de places no inferior a 2.288, que corresponen a una subvenció màxima de 5.000,00 € per lloc escolar de nova creació.  
La Generalitat de la Comunitat Valenciana, l'administració de què depenga cada escola infantil o ambdós, aportaran almenys el 50% del cost total de les escoles infantils creades. Esta aportació es podrà realitzar en este exercici i al llarg dels dos anys posteriors.  
La Generalitat de la Comunitat Valenciana, una vegada rebuda la transferència del Ministeri d'Educació, tramitarà l'oportú expedient de generació de crèdit i realitzarà les actuacions d'acord amb el procediment de gestió de la que legalment procedisca segons el que preveu este conveni.  
Octava. Instrumentació del pagament i justificació de la despesa  
El Ministeri d'Educació transferirà a la Generalitat de la Comunitat Valenciana l'aportació econòmica corresponent a l'any 2010, a la firma del present conveni, després d'aplicar el que establix la regla quinta de l'article 86.2 de la Llei 47/2003, de 26 de novembre, General Pressupostària.  
A l'efecte de la justificació del lliurament, la Generalitat de la Comunitat Valenciana arreplegarà la documentació corresponent al desenrotllament de les actuacions objecte d'este conveni i a la justificació del gasto. En tot cas, d'acord amb el que ha establit per a les comunitats autònomes la regla sexta de l'apartat 2, de l'article 86 de la Llei 47/2003, de 26 de novembre, General Pressupostària, finalitzat cada exercici econòmic, i no més tard del 31 de març de l'exercici següent, la Generalitat de la Comunitat Valenciana remetrà al Ministeri d'Educació un estat d'execució de l'exercici, indicant les quanties totals de compromisos de crèdits, obligacions reconegudes i pagaments realitzats en l'any detallat per cada una de les partides pressupostàries del Pressupost de Despeses de l'Estat des de les quals es van realitzar les transferències de crèdit.   
Així mateix, i de conformitat amb el que establix la regla sèptima del mateix apartat, la Generalitat de la Comunitat Valenciana ha de controlar de forma adequada l'ajuda que assegure la correcta obtenció, gaudi i destí dels fons percebuts pel beneficiari.  
Novena. Comissió mixta de seguiment  
A fi de realitzar el seguiment del destí dels fons destinats a la construcció de les escoles infantils, derivada de les aportacions d'ambdós parts, així com la interpretació i el compliment del present conveni, es constituïx una comissió mixta paritària, composta de sis membres, dos dels quals seran designats pel Ministeri d'Educació, u per la Delegació del Govern a la Comunitat Valenciana, tres per la Conselleria d'Educació de la Generalitat de la Comunitat Valenciana.  
En el si de la comissió de seguiment, la Generalitat de la Comunitat Valenciana informarà de la posada en marxa de les actuacions i proporcionarà al Ministeri d'Educació, la informació que demane relacionada amb este conveni.  
Deu. Vigència i resolució  
Este conveni tindrà vigència des del dia de la firma fins al 31 de desembre de 2012, sense perjuí del que disposa la clàusula sexta, i podrà ser renovat o modificat, amb caràcter exprés, per mitjà de document a l'efecte. La disposició de nous crèdits en exercicis pressupostaris posteriors podrà donar lloc a la subscripció de les corresponents addendes, que passaran a formar part indissoluble d'este, i en les quals es recolliran les noves aportacions econòmiques junt amb les modificacions que es requerisquen.  
Les possibles qüestions litigioses a què puga donar lloc l'aplicació, la interpretació, la modificació, efectes i la resolució d'este conveni seran resoltes de conformitat amb el que disposa la Llei reguladora de la jurisdicció contenciosa administrativa.  
A més de l'expiració del seu termini de vigència seran causes d'extinció del conveni:  
- El mutu acord de les parts.  
- La renúncia del conveni per qualsevol de les parts com a conseqüència de l'incompliment de les seues clàusules per l'altra part.  
Quan es produïra l'extinció del conveni sense que s'hagen dut a terme totes les actuacions previstes, la Generalitat de la Comunitat Valenciana reintegrarà les quantitats que corresponguen a les no realitzades.  
Onze. Règim jurídic  
Este conveni es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el seu règim jurídic estarà determinat per les estipulacions previstes en el mateix conveni i els principis generals de l'esmentada llei i la resta de normes de dret administratiu per a resoldre tots els dubtes i llacunes que puguen presentar-se.  
I en prova de conformitat, firmen el present conveni en duplicat exemplar, i quedarà un exemplar en poder de cada una de les parts que el firmen, en el lloc i la data abans indicats.  
Pel Ministeri d'Educació,   
El ministre d'Educació  
Ángel Gabilondo Pujol  
Per la Generalitat de la Comunitat Valenciana,  
El conseller d'Educació  
Alejandro Font de Mora Turón